b'\n_START_ARTICLE_\nKapitalismus als Religion\n_START_SECTION_\nKendetegn 1, kapitalismen som kultreligion\n_START_PARAGRAPH_\nDet f\xc3\xb8rste kendetegn er kapitalismen som ren kultreligion, der hverken har en bestemt teologi, et dybere trosindhold eller f\xc3\xb8lger bestemte dogmer. Teologisk betragtet kan man deri se en slags panteisme der udg\xc3\xa5r fra en usynlig (gudelig) magt i alt. Imidlertid er dogmer som regler og moralprincipper uomg\xc3\xa5elige for solidaritet og for beskyttelse af de fattige. En fri, dogmel\xc3\xb8s panteisme som i kapitalismen er derfor grundstenen for priviligering af de rige og en dermed forbunden ulighed i muligheder.\n_START_SECTION_\nKendetegn 2, kultens permanente udstr\xc3\xa6kning\n_START_PARAGRAPH_\nSom det andet kendetegn beskrives kultens permanente udstr\xc3\xa6kning (Benjamin VI, 100). Pr\xc3\xa6missen er at menneskets egentlige bestemmelse kommer til udtryk ved de helligdagsfejringer der kendetegner de forskellige religioner._NEWLINE_Festens undtagelsestilstand fra hverdagen giver mulighed for at besinde sig p\xc3\xa5 det n\xc3\xb8dvendige. Den kapitalistiske kult i form af konsum bliver dog ubrudt fejret p\xc3\xa5 alle ugedage. Det betyder en fremmedg\xc3\xb8relse af mennesket over for dette n\xc3\xb8dvendige og dets oprindelse p\xc3\xa5 \xc4\xa3rund af komsumverdenens permanente bed\xc3\xb8velse. Det bidrager til menneskets distraktion eller afledning og hang til laster. Den vedvarende nydelsestilstand, som konsumindustrien nyder godt af, iscenes\xc3\xa6tter en perfekt verden (ty. eine "heile Welt"). Derved bem\xc3\xa6rkes menneskets fremmedg\xc3\xb8relse ikke, og besindelsen glemmes.\n_START_SECTION_\nKendetegn 3, kapitalismen som skylddannende kultus\n_START_PARAGRAPH_\nDet tredje kendetegn behandler den religi\xc3\xb8se kapitalisme som skylddannende kultus. Det drejer sig ikke l\xc3\xa6ngere om forsoning, men om bagatelisering (ty. \'Verharmlosung\') og universalisering af skyld. I kapitalismens \xc3\xb8konomiske skyldslogik er skylds\xc3\xa6ttelse en v\xc3\xa6sentlig og s\xc3\xa5gar en n\xc3\xb8dvendig del af systemet, for eksempel kredittagning. Den i den hedenske forestilling medf\xc3\xb8dte \'naturlige skyld\' er ugyldiggjort, og hele verden gjort skyldig, med h\xc3\xa5bet om senere frelse eller udfrielse. Egoistiske egenskaber og laster som nid, havesyge og stolthed skal ikke l\xc3\xa6ngere forsones, men tjene til kapitalismens fremdrift og funktion. Skyldsbevidstheden er indoptaget eller accepteret og bragt i anvendelse til at muligg\xc3\xb8re en n\xc3\xa6rmest uindskr\xc3\xa6nket kappestrid i den private sektor.\n_START_SECTION_\nKendetegn 4, den skjulte gud\n_START_PARAGRAPH_\nSom kendetegn nummer fire for den religi\xc3\xb8se kapitalisme n\xc3\xa6vner Benjamin at dens gud m\xc3\xa5 v\xc3\xa6re skjult (Benjamin VI 101). Kapitalismens skjulte gud er mennesket. Ved stolthed og rivalisering h\xc3\xa6ver eller oph\xc3\xb8jer mennesket sig selv indtil det fremtr\xc3\xa6der som et overmenneske. Resultatet er en selvforgudelse der overfl\xc3\xb8digg\xc3\xb8r og afviser omvendelse og soning. Da der heller ikke er tale om nogen indd\xc3\xa6mning af laster, bliver den uendelige overvurdering og forgudelse af det stolte menneske til fare for hele verden.'